PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/ZK/1/1/184	Bratislava 29. jún 2000

	Protimonopolný úrad Slovenskej republiky, I. výkonný odbor, v správnom konaní začatom z vlastného podnetu vo veci porušenia § 3 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov voči podnikateľovi PIVOVAR CORGOŇ, s.r.o., Štefánikova 79, 949 01 Nitra zastúpeného JUDr. Milan Banas, komerčný právnik, Jurigovo nám.13, 841 05 Bratislava a podnikateľovi Heineken Slovensko a.s., Štefánikova 79, 949 01 Nitra, zastúpeným Mgr. Ladislav Poloma, vedúci právneho oddelenia spoločnosti Heineken Slovensko a.s., Štefánikova 79, 949 01 Nitra  takto

rozhodol:

	na základe § 12 ods. 4 písm. c) zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov správne konanie zastavuje, pretože dôvod konania odpadol.

Odôvodnenie:

	Dňa 31.01.2000, t.j. dňom doručenia, sa z podnetu Protimonopolného úradu Slovenskej republiky, I. výkonného odboru (ďalej len „úrad“) začalo konanie vo veci porušenia § 3 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov (ďalej len „zákon“) voči spoločnosti PIVOVAR CORGOŇ, s.r.o., Štefánikova 79, 949 01 Nitra  zastúpeného JUDr. Milan Banas, komerčný právnik, Jurigovo nám.13, 841 05 Bratislava (ďalej len „Corgoň“) a voči podnikateľovi Heineken Slovensko a.s., Štefánikova 79, 949 01 Nitra, zastúpeného Mgr. Ladislav Poloma, vedúci právneho oddelenia danej spoločnosti (ďalej len „Heineken“). Nakoľko spoločnosť Heineken  konkludentne ku dňu 01.07.1998 vstúpila do práv a záväzkov vyplývajúcich zo zmlúv uzatváraných  spoločnosťou Corgoň so zariadeniami hotelov, reštaurácií a kaviarní (ďalej len „HoReCa“), bola spoločnosť Heineken upovedomená listom č. 923/PMÚ SR/2000 zo dňa 23.03.2000 o začatí predmetného konania a o skutočnosti, že podnikateľ Heineken v zmysle § 12 ods. 2 zákona je účastníkom daného konania. Úrad spoločnosť Heineken považuje za právneho nástupcu podnikateľa Corgoň v právach a povinnostiach vyplývajúcich zo zmlúv uzatvorených so zariadeniami HoReCa pre toto konanie.

	V rámci predmetného konania bola úradu predložená dohoda obmedzujúca súťaž - Nájomná zmluva č.582/98 zo dňa 01.05.1998 (ďalej len „Zmluva“)  uzatvorená medzi podnikateľom Corgoň a podnikateľom OBEC ČERVENÝ HRÁDOK, obec, Červený Hrádok 193, 951 82 Červený Hrádok (ďalej len „Obec“) vlastniacim prevádzku POHOSTINSTVO Červený Hrádok.

	Spoločnosť Corgoň je v zmysle Výpisu z Obchodného registra Okresného súdu Nitra zo dňa 18.01.2000, oddiel Sro, vložka číslo 314/N, spoločnosťou s ručením obmedzeným, ktorej predmet podnikania je okrem iného i výroba piva a sladu, výroba nealkoholických nápojov, pohostinská činnosť, prenájom strojov a zariadení a pod. 

	Podnikateľ Obec podniká na základe Živnostenského listu č. ŽO  - 98/02269/002 vydaného Okresným úradom, odbor živnostenského podnikania a ochrany spotrebiteľa Zlaté Moravce. Na základe Zmluvy č. 1/98 o nájme prevádzky POHOSTINSTVO Červený Hrádok zo dňa 30.11.1998, ktorá je vo vlastníctve Obce,  Obec ako prenajímateľ prenecháva nájomcovi Pavel Bačík B + B, Červený Hrádok 171, 951 82 Červený Hrádok (ďalej len „Pavel Bačík“) do užívania nehnuteľnosť - prevádzku Pohostinstvo Červený Hrádok, všetky priestory nachádzajúce sa v objekte tejto prevádzky spolu so zariadením prevádzkovej jednotky. Napriek tejto skutočnosti podnikateľ Obec zostáva zmluvnou stranou dohody obmedzujúcej súťaž - Zmluvy uzavretej s podnikateľom Corgoň a účastníkom predmetného konania. Podnikateľ Pavel Bačík ako užívateľ prenajatého zariadenia spoločnosťou Corgoň Obci, bol na základe listu č.1933/PMÚ SR/2000 zo dňa 07.06.2000 upovedomený o skutočnosti, že v zmysle § 12 ods. 2 zákona je účastníkom predmetného konania.  

	Podnikateľ Pavel Bačík podniká na základe Živnostenského listu č. ŽO - 98/11550/002 vydaného Okresným úradom, odbor živnostenského podnikania a ochrany spotrebiteľa Zlaté Moravce.	

	Predmetom podnikania spoločnosti Heineken je v zmysle Výpisu z Obchodného registra Okresného súdu Nitra zo dňa 16.03.2000, oddiel Sa, vložka číslo 10074/N, okrem iného i  kúpa tovaru za účelom jeho predaja konečnému spotrebiteľovi (maloobchod v rozsahu voľných živností), kúpa tovaru za účelom jeho predaja iným prevádzkovateľom živnosti (veľkoobchod v rozsahu voľných živností), sprostredkovateľská činnosť v oblasti obchodu a služieb.
 
	Ustanovenie § 3 ods. 1 zákona kvalifikuje dohody obmedzujúce súťaž ako dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže. Takéto dohody sú zakázané, ak zákon neustanovuje inak.

	V zmysle ustanovenia § 3 ods. 3 zákona dohody obmedzujúce súťaž, zakázané podľa § 3 ods. 1 zákona, sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu nevyplýva, že túto časť nemožno oddeliť od ostatného obsahu.
	Úrad na základe posúdenia jednotlivých ustanovení Zmluvy uzatvorenej medzi podnikateľmi Obec a Corgoň dospel k záveru, že predmetná Zmluva nie je dohodou obmedzujúcou súťaž, nakoľko obsahuje ustanovenia upravujúce vzťahy zmluvných strán vo veci nájmu hnuteľných vecí uvedených v bode 1 Zmluvy po dobu 10 rokov.  V zmysle ustanovenia Zmluvy sa prenajímateľ Corgoň zaväzuje prenechať predmet nájmu do dočasného užívania nájomcovi (v danom prípade faktickým užívateľom je  podnikateľ Pavel Bačík) za účelom čapovania piva Corgoň, Maurus, Marino Coly Pivovaru Corgoň s.r.o. Nitra. Podnikateľ Corgoň sa zaväzuje začínajúc druhým rokom od podpísania tejto Zmluvy za každý  hektoliter piva predaný v reštaurácii POHOSTINSTVO Červený Hrádok poskytnúť nájomcovi reklamné predmety v zmluvne stanovenej hodnote a počas trvania platnosti tejto nájomnej zmluvy vykonávať servisné práce výčapného zariadenia. Posudzovaná Zmluva neobsahuje žiadne ustanovenia obmedzujúce súťaž a je čistou nájomnou zmluvou uzatvorenou v zmysle Občianskeho zákonníka.

	V zmysle uvedeného úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

								Ing. Ján Matuský
							riaditeľ I. výkonného odboru

Rozhodnutie sa doručí:

1. JUDr. Milan Banas,   komerčný právnik,  Jurigovo námestie 13,  841 05 Bratilava
2. Mgr. Ladislav Poloma ,  vedúci právneho oddelenia,  Heineken Slovensko, a.s.,  
    Štefánikova 79, 949 01 Nitra
3. Dušan Fle, starosta obce, OBEC ČERVENÝ HRÁDOK, obec, 951 82 Červený
    Hrádok
4. Pavel Bačík,  Pavel Bačík B + B, Červený Hrádok 171,  951 82 Červený Hrádok